
RAPORT 

asupra proiectului de Lege privind aprobarea Ordonanţei de urgenţă a Guvernului nr. 12/2010 pentru completarea Ordonanţei de urgenţă a Guvernului nr. 194/2002 privind regimul străinilor în România
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 12/2010 pentru completarea Ordonanţei de urgenţă a Guvernului nr. 194/2002 privind regimul străinilor în România , trimis cu adresa nr. P.Lx- 221, din 3 mai 2010, înregistrat sub nr. 32/145 din 5 mai 2010.

Potrivit prevederilor art. 75 din Constituţie şi ale art. 92  alin. (9) pct. 2 din Regulamentul Camerei Deputaţilor, Camera Deputaţilor este Cameră decizională.

Senatul a adoptat propunerea legislativă în condiţiile articolului 75 alineatul (2) teza a III-a din Constituţia României, republicată.
Comisia juridică,  de disciplină şi imunităţi a avizat favorabil proiectul de lege, prin avizul nr. PL-x 221/2010.

Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, cu avizul nr. 26/1340 din 11 mai 2010.
Consiliul Legislativ a avizat favorabil proiectul ordonanţei de urgenţă, cu observaţii şi propuneri, conform avizului nr. 136 din 22.02.2010.

Obiectul de reglementare îl constituie completarea Ordonanţei de urgenţă a Guvernului României nr. 194/2002 privind regimul străinilor în România, completările vizând acordarea permiselor de mic trafic de frontieră, termenele de eliberare ale acestora, regimul permisului de mic trafic de frontieră, cazurile de anulare şi revocare a permiselor şi autorităţile abilitate să dispună aceste măsuri, precum şi stabilirea contravenţiilor şi sancţiunilor ce vor fi aplicate celor care nu respectă regimul micului trafic de frontieră stabilit prin legea specială şi prin acordurile bilaterale încheiate cu ţările vecine, în acest domeniu.
În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat proiectul de lege în şedinţa din 26 mai 2010.

La lucrări au fost prezenţi, din totalul de 25 de deputaţi, 20 de membri ai comisiei.

La dezbateri a participat, în calitate de invitat, domnul chestor principal de poliţie Ioan-Nicolae Căbulea, secretar de stat in cadrul Ministerului Administraţiei şi Internelor.

În urma dezbaterii, membrii comisiei au hotărât, cu majoritate de voturi, (o abţinere), să propună Plenului Camerei Deputaţilor adoptarea proiectului de Lege privind aprobarea Ordonanţei de urgenţă a Guvernului nr. 12/2010 pentru completarea Ordonanţei de urgenţă a Guvernului nr. 194/2002 privind regimul străinilor în România.
În raport de obiectul şi conţinutul său propunerea legislativă face parte din categoria legilor organice.

          
      PREŞEDINTE                           SECRETAR,


   Costică Canacheu                     Gheorghe Ana                                                                                                  

